**Előterjesztés**

**a Képviselő-testület 2016. november 29-i ülésének**

**14. napirendi pontjához**

**Tisztelt Képviselő-testület!**

Földes Imre Piliscsév, Béke u. 56. szám alatti lakos az alábbi problémával keresett meg:

*„Tisztelt Jegyző Asszony!*

*Érdeklődnék, hogy mikor tudna fogadni; szeretném, ha meghallgatna azzal kapcsolatban, hogy miként lehetne a főúton a megengedett sebebességnél gyorsabban haladó járműveket korlátozni.
A problémát a buszok és a nehéz rakományt szállító kamionok jelentik, amelyek súlyos károkat okoznak a főút mellett fekvő házakban. Ez falu sajátossága, hogy a házak a főúttól csupán néhány méterre helyezkednek el bizonyos szakaszokon.*

*A mi házunkban is számos repedés található, amely kárt senki nem fog megtéríteni, mert nem tudok közvetlen bizonyítékot találni a repedések és a Laster kft száguldozó munkásjárati között.
Egy gyorsabban közlekedő busz alkalmával remeg a ház, az üvegpoharak táncra kelnek a pohárszekrényben, még az ajtó is kinyílik olykor. Ez főleg az éjszakai munkásjáratokra jellemző.

A megoldás erre rendkívül egyszerű: A Magyar Közút Komárom-Esztergom Megyei Igazgatóságánál kell kérni, hogy helyezzenek ki sebességkorlátozó táblákat, és ők ezt készséggel meg is teszik az önkormányzat kérésére, hogy mely szakaszon, milyen korlátozást igényelnek.*[*http://internet.kozut.hu/telefonkonyv/Lapok/Kom%C3%A1rom-EsztergomMegyeiIgazgat%C3%B3s%C3%A1g.aspx*](http://internet.kozut.hu/telefonkonyv/Lapok/Kom%C3%A1rom-EsztergomMegyeiIgazgat%C3%B3s%C3%A1g.aspx) *Lakossági bejelentés esetén aláírásgyűjtés szükséges, hogy lássák, közösségi problémáról van szó, de a önkormányzat felől érkezett kéréseket automatikusan annak tekintik.*

*Véleményem szerint korlátozás szükséges:*

* *a Béke utca szakaszán: (Temető utcai kereszteződéstől a templomig) itt 30-as vagy 40-es tábla.*
* *a legveszélyesebb szakasz (gázolás szempontjából) a posta és az orvosi rendelő környéke, itt 30-as tábla mindenképpen.*
* *továbbá gyalogátkelők felfestése: Duna Takarék buszmegálló, posta vagy gyógyszertár környéke, Béke utca és a templom között*
* *iskola előtt szigorúbb korlátozás, bár -szerencsére- a munkásjáratok már előtte megfordulnak, de a mészégető kocsi és néhány kamion simán elmegy ott is 50-el, ami egy vészfékezés esetén ilyen nagyságú járműnél már tragédiát jelenthet.*

 *A jelenlegi 50 km/h korlát nem megfelelő az alábbi ok miatt:  50 esetén a rendőrség a hibahatárok miatt csak 60 felett büntet. Egy 60-al közlekedő busz vagy kamion féktávja nagyon hosszú, egy személyautó tízszerese, ami egy faluban súlyosan balesetveszélyes. Ráadásul az utakon keletkezett kátyúkért  szintén a gyorsan haladó nehéz járművek a felelősek.
Ha 30-as tábla lenne kint, akkor az a gyakorlatban az 40-50 km/ órával közlekedő járműveket jelentene.
Másrészről - lehetőség szerint- a rendőrég is megjelenne traffipaxokkal, hiszen már 45 km/h felett büntethetne.*

*Mellékelek néhány táblát: ezeket a képeket Budakeszin, Telkin és Budajenőn készítettem. Ezen települések tele vannak 30-as táblákkal, és az iskola előtt 5km-es korlátozás van!

Köszönettel,

Földes Imre (III.)”*

**Földes Imre levelére megkerestem a Magyar Közút Nonprofit Zrt. KEM Igazgatóságát, és kértem, hogy a hatáskörükbe tartozó szükséges intézkedéseket megtenni és arról hivatalunkat értesíteni szíveskedjenek.**

**Megkeresésemre az előterjesztés mellé csatolt levelet kapta az Önkormányzat.**

Földes Imrétől november 7-én az alábbi tartalmú levél érkezett:

*„Kedves Baumstark Tiborné Jegyző!*

*Érdeklődnék, hogy történt e bármilyen haladás az ügyben.*

*Az sebességkorlátozásban sürgősen lépnem kell, mert a mai napon 13.31 perckor egy kék színű Laster járat elhaladásakor, egy hatalmas reccsenéssel egy fél centis repedés keletkezett a mennyezeten. A busz bizonyosan legalább 60 km/h sebességgel ment.*

*Célszerű lenne a céget magát is tájékoztatni egy levélben, hogy járatai lassabban közlekedjenek a faluban.*

*Gyors válaszában bízva köszönettel,*

*Földes Imre”*

Az ügyet a Pénzügyi- és Településfejlesztési Bizottság megvizsgálta, megtárgyalta, és a Béke utcai forgalomkorlátozást nem tartja indokoltnak.

Kérem a Tisztelt testületet, vitassa meg és döntsön a Béke utcai forgalomkorlátozás ügyében.

 Baumstark Tiborné sk.

 jegyző